Alueiden komitean lausunto aiheesta "Ehdotus neuvoston direktiiviksi EY:n teollisuuden ja työnantajajärjestöjen liiton (UNICE), julkisten yritysten Euroopan keskuksen (CEEP) ja Euroopan ammattiyhdistysten liiton (CES) tekemästä osa-aikatyötä koskevasta sopimuksesta" CdR 389/97 fin



Virallinen lehti nro C 180 , 11/06/1998 s. 0072



Alueiden komitean lausunto aiheesta "Ehdotus neuvoston direktiiviksi EY:n teollisuuden ja työnantajajärjestöjen liiton (UNICE), julkisten yritysten Euroopan keskuksen (CEEP) ja Euroopan ammattiyhdistysten liiton (CES) tekemästä osa-aikatyötä koskevasta sopimuksesta" (98/C 180/13) ALUEIDEN KOMITEA, joka ottaa huomioon sosiaali- ja työmarkkinapolitiikkaa koskevan pöytäkirjan 3 artiklaan perustuvan komission päätöksen kuulla työmarkkinaosapuolia siitä, miten laajasti ne haluavat neuvotella aiheesta osa-aikaiset ja epätyypilliset työsuhteet, ottaa huomioon UNICE:n, CEEP:n ja EAY:n 6. kesäkuuta 1997 solmiman osa-aikatyötä koskevan puitesopimuksen, ottaa huomioon komission 23. heinäkuuta 1997 tekemän ehdotuksen KOM(97) 392 lopull. tehdä UNICE:n, CEEP:n ja EAY:n välisestä sopimuksesta Euroopan yhteisön direktiivi, ottaa huomioon neuvoston puheenjohtajan Amsterdamissa 16. 17. kesäkuuta 1997 tekemät päätelmät, ottaa huomioon 26. marraskuuta 1997 tekemänsä Euroopan yhteisön perustamissopimuksen 198 c artiklan neljännen kohdan mukaisen päätöksen antaa aiheesta lausunto ja antaa sen valmistelu valiokunta 8:n "Taloudellinen ja sosiaalinen yhteenkuuluvuus Sosiaalipolitiikka Kansanterveys" tehtäväksi, ottaa huomioon valiokunta 8:n marraskuun 27. päivänä 1997 hyväksymän lausuntoluonnoksen (CdR 398/97 rev.), jonka esittelijät olivat Ulla Olander ja Søren Andersen, hyväksyi 12. 13. maaliskuuta 1998 pitämässään täysistunnossa (maaliskuun 12. päivän kokouksessa) seuraavan lausunnon. 1. Johdanto Osa-aikatyötä koskeva sopimus perustuu komission 16. elokuuta 1990 tekemään ehdotukseen, joka sisältyi myös komission laatimaan toimintaohjelmaan. Se laadittiin työntekijöiden perusoikeuksia käsittelevän yhteisön sopimuksen seurantaa varten. Alkuperäiseen esitykseen sisältyi kolme direktiiviehdotusta. Niistä ensimmäinen koski tiettyihin työsuhteisiin liittyviä työehtoja. Toinen hyväksytty ehdotus koski toimia määräaikaisten työntekijöiden työsuojelun parantamiseksi, ja kolmas tietynlaisiin työsuhteisiin liittyviä kilpailua vääristäviä tekijöitä. Ehdotus muotoiltiin uudelleen Belgian puheenjohtajakaudella, ja jätettiin neuvoston käsiteltäväksi ehdotuksena epätyypillisiä työsuhteita koskevaksi direktiiviksi. Ehdotusta ei kuitenkaan hyväksytty. Saksan puheenjohtajakaudella Belgian ehdotusta työstettiin uudelleen, ja päädyttiin esittämään kompromissiehdotus, jota sitäkään ei voitu hyväksyä. Asiassa tapahtui todellista edistymistä vasta sitten, kun komissio tiedusteli Euroopan tason työmarkkinaosapuolten UNICE:n, CEEP:n ja EAY:n kantaa kysymykseen sosiaali- ja työmarkkinapolitiikkaa käsittelevän pöytäkirjan 3 artiklan perusteella. Työmarkkinaosapuolet ottivat tehtävän vastaan ja aloittivat neuvottelut ennen unionisopimuksen pöytäkirjan 3 artiklan 4 kohdassa määrätyn yhdeksän kuukauden määräajan umpeutumista. 2. Neuvottelujen kulku Koska neuvotteluihin osa-aikaisen työvoiman työehdoista liittyi huomattavia taloudellisia etukysymyksiä, ei ole yllättävää, etteivät osapuolet päässeet lopputulokseen yhdeksän kuukauden määräajassa. Osapuolet anoivatkin lisäaikaa, johon komissio suostui. Huhtikuun puolivälissä 1997 osapuolet pääsivät yksimielisyyteen, ja sopimus allekirjoitettiin 6. kesäkuuta 1997 sen jälkeen kun kolmen edustajajärjestön toimivaltaiset elimet olivat sen hyväksyneet. 3. Puitesopimuksen tavoitteet Sopimuksen tavoitteena on luoda perusta osa-aikatyöhön kohdistuvan syrjinnän lopettamiselle ja parantaa osa-aikatyön laatua. Lisäksi se pyrkii helpottamaan vapaaehtoisuuteen perustuvaa osa-aikatyön kehittämistä ja edistämään osaltaan työaikojen joustavuutta siten, että otettaisiin entistä enemmän huomioon työnantajien ja -tekijöiden tarpeet. 4. Puitesopimuksen sovellusala Sopimus koskee jäsenmaiden käytännön mukaan osa-aikaisiksi työntekijöiksi määriteltyjä. 5. Puitesopimuksen sisältö Osa-aikaisuuden tasa-arvoinen asema ja todelliset mahdollisuudet osa-aikatyöhön ovat sopimuksen tärkeimmät periaatteet. Puitesopimus parantaa näin osaltaan olennaisesti naisten asemaa työmarkkinoilla ja edistää samalla tasa-arvoa, koska osa-aikatyö tarjoaa erittäin monelle naiselle mahdollisuuden omien tarpeidensa mukaisesti osallistua työelämään. Koska kyseessä on puitesopimus, on erityisesti kiinnitetty huomiota siihen, että sitä voidaan soveltaa paikallistasolla alue- ja paikallistason todellisiin olosuhteisiin. 6. Päätelmät Tämä työmarkkinaosapuolten Euroopan tason edustajien solmima toinen sopimus on myötävaikuttanut arvokkaalla tavalla eurooppalaisten työmarkkinoiden tehostamiseen. Sopimus on osoitus työnantajien ja palkansaajien etujen onnistuneesta tasapainottamisesta, jota on varjeltava hyvin tarkasti. Vaikka tietyt esim. eläkkeisiin liittyvät vaatimukset osa-aikatyöntekijöiden aseman parantamiseksi ovat ymmärrettäviä, on nykyisestä sopimuksesta kuitenkin pidettävä kiinni, mikäli työmarkkinoita halutaan jatkossakin kehittää sopimusteitse. Euroopan työmarkkinat eroavat huomattavasti vastaavista amerikkalaisista tai japanilaisista. Maailmanlaajuisesti työmarkkinoihin kohdistuva tehokkuuden ja tuottavuuden vaatimus on kuitenkin sama kaikkialla. Euroopan työmarkkinat voivat kehittyä myönteisesti ja tehokkaasti sopimusteitse. Sen vuoksi on tärkeää, että puitesopimukseen suhtaudutaan myönteisesti ja että sitä pidetään paikallisen ja alueellisen toteutuksen kannalta rakentavana panoksena. Alueet, läänit ja kunnat ovat kaikki Euroopan työmarkkinoilla huomattavan suuria työllistäjiä. Osa-aikatyötä tekevistä erittäin suuri osa työskentelee alueiden, läänien ja kuntien palveluksessa. Sen vuoksi on ratkaisevan tärkeää, ja samalla hyvin myönteistä, että on kyse puitesopimuksesta. Alueet, läänit ja kunnat saavat sopimuksen myötä mahdollisuuden tehostaa ja sopeuttaa työmarkkinansa työllisyyden kasvua silmällä pitäen. Työllisyys voidaan varmistaa ainoastaan tehokkaan, työpaikkoja luovan ja ylläpitävän talouden avulla. Tehokas talous puolestaan edellyttää sopeutumista alueellisiin ja paikallisiin oloihin, sekä mahdollisten taloudellisten rasitteiden käsittelemistä totutulla tavalla eri jäsenvaltioissa. Uusi osa-aikatyötä koskeva puitesopimus on tässä suhteessa tärkeä panos. Alueiden komitea ilmaiseekin tyytyväisyytensä uuteen osa-aikatyötä koskevaan puitesopimukseen. Bryssel, 12. maaliskuuta 1998. Alueiden komitean puheenjohtaja Manfred DAMMEYER